เทศบาลเมืองพัทลุง

พัทลุง เป็นเทศบาลเมืองแห่งหนึ่งที่เป็นเมืองศูนย์กลางของจังหวัดพัทลุง มีพื้นที่ครอบคลุมตำบลต่าง ๆ ในอำเภอเมืองพัทลุง ได้แก่ ตำบลคูหาสวรรค์ทั้งตำบล และบางส่วนของตำบลเขาเจียก ตำบลท่ามิหรำ ตำบลปรางหมู่ ตำบลลำปำ ตำบลตำนาน และตำบลควนมะพร้าว ในปี พ.ศ. 2557 เทศบาลเมืองพัทลุงมีประชากร 35,039 คน

 ประวัติ 
เทศบาลเมืองพัทลุงจัดตั้งขึ้นตามพระราชกฤษฎีกาเมื่อวันที่ 14 มีนาคม พ.ศ. 2479 มีพื้นที่แรกเริ่ม 3.068 ตารางกิโลเมตร โดยมีคณะผู้บริหารชุดแรกที่มาจากการแต่งตั้งโดยกระทรวงมหาดไทย ซึ่งเข้าดำรงตำแหน่งเมื่อวันที่ 13 กรกฎาคม พ.ศ. 2480 โดยมีหลวงสาราลักษณ์ประพันธ์เป็นนายกเทศมนตรีคนแรก ต่อมาในปี พ.ศ. 2523 ได้มีการขยายเขตความรับผิดชอบของเทศบาลโดยพระราชกฤษฎีกาเมื่อวันที่ 11 มีนาคม พ.ศ. 2523 มีผลทำให้เทศบาลเมืองพัทลุงมีพื้นที่เพิ่มขึ้นเป็น 13.342 ตารางกิโลเมตรข้อมูลทั่วไป เทศบาลเมืองพัทลุง

 ภูมิศาสตร์ 
 ที่ตั้งและอาณาเขต 
เทศบาลเมืองพัทลุงอยู่ห่างจากกรุงเทพมหานครตามทางหลวงแผ่นดินหมายเลข 41 เป็นระยะทางประมาณ 858 กิโลเมตร และตามเส้นทางรถไฟ ระยะทางประมาณ 846 กิโลเมตร ปัจจุบัน มีพื้นที่รับผิดชอบทั้งหมด 13.342 ตารางกิโลเมตร มีอาณาเขตติดต่อ ดังนี้
 ทิศเหนือ ติดต่อกับตำบลเขาเจียก ตำบลปรางหมู่ ตำบลพญาขัน และตำบลลำปำ อำเภอเมืองพัทลุง
 ทิศตะวันออก ติดต่อกับทะเลสาบลำปำ อำเภอเมืองพัทลุง
 ทิศใต้ ติดต่อกับตำบลลำปำ ตำบลควนมะพร้าว ตำบลตำนาน และตำบลท่ามิหรำ อำเภอเมืองพัทลุง
 ทิศตะวันตก ติดต่อกับตำบลเขาเจียก และตำบลท่ามิหรำ อำเภอเมืองพัทลุง

 ภูมิประเทศ 
ลักษณะภูมิประเทศในเขตเทศบาลเมืองพัทลุงและบริเวณพื้นที่ต่อเนื่อง ซึ่งเป็นเขตผังเมืองรวมเมืองพัทลุง มีลักษณะเป็นพื้นที่ราบต่ำกว้างใหญ่รอบทะเลสาบ ส่วนที่เป็นทะเลหลวงมีพื้นที่สูงจากระดับน้ำทะเลประมาณ 0-15 เมตร

 ภูมิอากาศ 
ลักษณะภูมิอากาศ สภาพภูมิอากาศมี 2 ฤดูกาล คือ ฤดูร้อนและฤดูฝน ได้รับอิทธิพลจากลมมรสุมตะวันออกเฉียงเหนือ และมรสุมตะวันตกเฉียงใต้ อุณหภูมิสูงสุดเฉลี่ย 29.3 องศาเซลเซียส ในเดือนเมษายน และอุณหภูมิต่ำสุดเฉลี่ย 26.7 องศาเซลเซียส ในเดือนธันวาคม อุณหภูมิเฉลี่ยตลอดปี 28.14 องศาเซลเซียส ความชื้นสัมพัทธ์อยู่ระหว่าง 75-83 เปอร์เซ็นต์ โดยเฉลี่ย 78.7 เปอร์เซ็นต์ และความเร็วลมประมาณ 1-2 เมตรต่อวินาที ปริมาณการระเหยของน้ำประมาณ 3.3-5.5 มิลลิเมตรต่อวัน

 อ้างอิง 

 แหล่งข้อมูลอื่น 

 เว็บไซต์เทศบาลเมืองพัทลุง

หมวดหมู่:เทศบาลเมือง
หมวดหมู่:เทศบาลในจังหวัดพัทลุง
หมวดหมู่:อำเภอเมืองพัทลุง